৩০ এপ্রিল শুরু কেদারনাথ যাত্রা, ইউ টিউবার ও সোশ্যাল মিডিয়ার কন্টেন্ট ক্রিয়েটারদের প্রবেশে নিষেধাজ্ঞা

ওয়েবডেস্ক: শুরু হতে চলেছে ২০২৫ সালের কেদারনাথ-বদ্রীনাথ যাত্রা ( Kedarnath-Badrinath Yatra)। আগামী ৩০ এপ্রিল থেকে এই যাত্রা শুরু হবে। এবছরের চার ধাম যাত্রায় মন্দির প্রাঙ্গণে ইউ টিউবার (YouTubers) ও সোশ্যাল মিডিয়ার কন্টেন্ট ক্রিয়েটারদের (content creators) প্রবেশে নিষেধাজ্ঞা জারি করেছে পাণ্ডা সমান।

কেদারনাথ-বদ্রীনাথ পাণ্ডা সমাজ (Panda Samaj) কঠোর নির্দেশিকা জারি করে জানিয়েছে, মন্দির প্রাঙ্গণে ভিডিও কন্টেন্ট, ইউ টিউবারদের প্রবেশে অনুমতি দেবে না তারা। কেউ রিলস তৈরি বা ভিডিয়ো করলে তাকে দর্শন করতে দেওয়া হবে না, তক্ষুণি সেখান থেকে ফেরত পাঠানো হবে। পাণ্ডা সমাজ আরও জানিয়েছে, প্রশাসনকে জানানো হয়েছে, সরকারের সঙ্গেও আলোচনা করা হয়েছে এই নয়া নিয়মের বিষয়ে।

আগামী ৩০ এপ্রিল অক্ষয় তৃতীয়ার দিন শুরু হবে এই যাত্রা। গঙ্গোত্রী ও যমুনোত্রী মন্দিরের প্রবেশ পথ খুলে দেওয়া হবে। ২ মে, কেদারনাথের দরজা খোলা হবে, তারপরে ৪ মে বদ্রীনাথের দরজা খোলা হবে, যা চারধাম যাত্রার পূর্ণাঙ্গ সূচনা করবে।

আরও পড়ুন: তাপপ্রবাহ, রাজ্যগুলিকে সতর্ক করল কেন্দ্রীয় সরকার

যাত্রায় আবহাওয়ার প্রতিকূলতার জন্য পুণ্যার্থীদের যাত্রায় সুষ্ঠু ব্যবস্থার কথা চিন্তা করে ১০ টি স্থানকে নির্বাচন করা হয়েছে। এগুলি হল হরিদ্বার, ঋষিকেশ, বিয়াসী, শ্রীনগর, রুদ্রপ্রয়াগ, সোনপ্রয়াগ, হারবার্টপুর, বিকাশনগর, বারকোট এবং ভাটোয়ারী এখানে অস্থায়ী শিবির থাকবে। এই স্থানগুলিতে জল, শৌচাগার, শয্যা, ওষুধ, জরুরি ভিত্তিতে খাদ্য সরবহারের ব্যবস্থা সহ প্রয়োজনীয় সুযোগ সুবিধা প্রদান করা হবে।

পুরো যাত্রাপথটি ১০ কিলোমিটার সেক্টরে বিভক্ত করা হয়েছে, জরুরি পরিস্থিতিতে ভক্তদের সহায়তা করার জন্য প্রতিটি সেক্টরে ছয়জন পুলিশ সদস্য মোটরসাইকেলে টহলদারিতে থাকবে।

৯ লক্ষ পুণ্যার্থী নাম নথিভুক্ত করেছেন। তার মধ্যে সবচেয়ে বেশি সংখ্যক পুণ্যার্থী রয়েছে কেদারনাথ ( ২.৭৫ লক্ষ), বদ্রীনাথ ধাম (২. ২৪ লক্ষ ) গঙ্গোত্রী (১. ৩৮ লক্ষ) , হেমকুণ্ডূ ( ৮ হাজার)।

পর্যটন উন্নয়ন কাউন্সিল শীঘ্রই ওয়েবসাইট নাম নথিভুক্ত করণের জন্য, মোবাইল নম্বর, হোয়াটসঅ্যাপ সহ একটি টোল-ফ্রি হেল্পলাইন সহ একাধিক রেজিস্ট্রেশনের বিকল্প পথ চালু করবে।

যাত্রা শুরু হওয়ার পর, যারা অনলাইনে নিবন্ধন করতে পারবেন না তাদের জন্য হরিদ্বার এবং ঋষিকেশ-এ অফলাইন রেজিস্ট্রেশনের সুবিধা থাকবে। এছাড়াও, ভক্তদের দর্শন সহজতর করার জন্য চারটি ধামেই একটি টোকেন সিস্টেম বাস্তবায়ন করা হবে।